**OBRAĆANJE MINISTARKE EVROPSKIH POSLOVA MAIDE GORČEVIĆ NA MINISTARSKOM SASTANKU POSVEĆENOM PLANU RASTA ZA ZAPADNI BALKAN**

**26.april.2024, Podgorica**

Poštovani ministri, uvaženi gosti, drage kolege,

Zadovoljstvo mi je što ste prihvatili poziv i okupili se u ovom formatu danas u Podgorici kako bismo razgovarali o veoma važnoj temi Plana rasta za Zapadni Balkan. Kao domaćin ovog susreta želim vam toplu dobrodošlicu i nadam se da ćete se osjećati ugodno u Crnoj Gori.

Srećni smo što smo danas domaćini sastanka, samo nekoliko dana nakon što je Evropski parlament usvojio regulativu o uspostavljanju Fonda za reformu i rast za Zapadni Balkan. To znači da Plan rasta više nije dobro razrađena inicijativa, već je formalno-pravno u potpunosti zaživio, što je, siguran sam, dobrodošlo u cijelom regionu. Takođe je jasno da je naš regionalni politički dijalog, fokusiran na veoma ambiciozne ciljeve koje treba ostvariti u narednom periodu, neophodan uslov za njegovu dalju uspješnu implementaciju.

To znači da će region, da bi imao koristi od ovog instrumenta, morati da pokaže jasnu posvećenost sprovođenju ključnih reformi, praćenu spremnošću EU da nam pomogne u ključnim oblastima i da poveća finansiranje projekata koji će biti najbolji podsticaj za ubrzanje rasta.

U slučaju Crne Gore, dozvolite mi da vas još jednom uvjerim da je ova posvećenost nesumnjiva i dio je ukupnih napora Vlade da ubrza proces pristupanja EU. Tokom ovog specifičnog perioda, kada smo marljivo radili na demonstriranju napretka u oblasti vladavine prava u sklopu pregovora za poglavlja 23 i 24, pripremili smo i niz kvalitetnih reformskih mjera za druga relevantna područja politike Reformske agende. Sigurna sam da će, ukoliko budu sprovođene u istom ambicioznom duhu, ove reforme transformisati crnogorsko društvo na istinski evropski način, istovremeno stvarajući uslove za povećanje rasta.

Danas ćemo razgovarati o nekoliko značajnih dodatnih inicijativa koje je predložila EU. Ove inicijative, u kombinaciji s našim nacionalnim reformskim planovima, imaju za cilj da ubrzaju naš napredak ka pogodnostima postepene integracije u jedinstveno tržište EU. Iako je pristup jedinstvenom tržištu važan, podjednako je bitno povećati konkurentnost naših ekonomija na unutrašnjem planu.

Stoga će prihvatanje inicijativa kao što su pristup jedinstvenom području plaćanja u eurima, implementacija Zelenih koridora i uspostavljanje Akademije jedinstvenog tržišta upotpuniti naš put ka zajedničkoj integraciji u tržište EU. Vjerujem da će nas današnji sastanak približiti ostvarenju ovih pogodnosti.

Pored toga, ne treba zaboraviti da je glavni akcenat ovog plana na ljudima. Ulaganje u ljudski kapital je možda najvažniji dio naših reformskih agendi, sa dugoročnim i održivim uticajem. Zbog toga ćemo danas razgovarati i o nekim praktičnim načinima na koje Plan rasta može da nam olakša svakodnevni život. Dodatni detalji o praktičnim alatima kao što su Digitalni novčanik i Savez za kritične ljekove pomoći će nam svima da razumijemo širi kontekst onoga što zajedno možemo ponuditi našim građanima pored ekonomskog osnaživanja.

To je razlog što crnogorska vlada ima velika očekivanja kada je riječ o sprovođenju Plana rasta. Međutim, svjesni smo i da mnogi elementi ovog zajedničkog poduhvata EU i Zapadnog Balkana ipak treba da budu razjašnjeni i precizno definisani. Nesigurnosti koje imamo ne treba da utiču na naš budući zajednički rad na pripremi i usvajanju svih elemenata Plana rasta i njegovu primjenu u regionu.

U kontekstu izazovnog ekonomskog okruženja, dozvolite mi da naglasim i značaj kontinuirane pomoći EU u smislu razvoja infrastrukture, koja treba da se nastavi i proširi u okviru Instrumenta rasta za Zapadni Balkan.

Namjera Crne Gore je da takođe ubrza i razvoj ključne infrastrukture u oblasti saobraćaja i energetike u kratkom i srednjem roku, što će imati pozitivan efekat i na stopu rasta. Ipak, Vlada je odredila listu prioritetnih infrastrukturnih projekata koji se mogu finansirati u okviru Plana rasta, a prvi takav prioritet odnosi se na 44 infrastrukturna projekta predložena u oblasti obrazovanja na svim nivoima. Ovo je, zasigurno, odgovorna odluka koja će doprinijetu unapređenju uslova u obrazovnom sistemu, što je najbolja investicija u budućnost mladih. Znanje je, na kraju krajeva, najbolji ulog za budući rast u skladu sa našim modelom, iako je taj uticaj teško kvantifikovati.

Konačno, uvažene kolege, nadam se da će nam današnja konstruktivna diskusija pomoći da pripremimo naše lidere za predstojeći Samit EU-Zapadni Balkan 15-16. maja, čiji ćemo domaćini biti u Kotoru.

Stoga, željela bih da naposliljetku istaknem važnost ove prilike da se otvoreno, iskreno i prijateljski pozabavimo svim suštinskim temama koje su predviđene dnevnim redom. Ovakav pristup je u skladu sa našim glavnim ciljem podsticanja regionalne saradnje. Hvala vam na pažnji i rado iščekujem zaključke do kojih ćemo danas zajednički doći.